Document ID: 32013D0635

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 31ης Οκτωβρίου 2013 για την τροποποίηση των αποφάσεων 2005/734/ΕΚ, 2006/415/ΕΚ και 2007/25/ΕΚ όσον αφορά την περίοδο εφαρμογής τους [κοινοποιηθείσα υπό τον αριθμό C(2013) 7148] (Κείμενο που παρουσιάζει ενδιαφέρον για τον ΕΟΧ) (2013/635/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Έχοντας υπόψη τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (3), και ιδίως το άρθρο 18, Έχοντας υπόψη την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (4), και ιδίως το άρθρο 63 παράγραφος 3, Εκτιμώντας τα ακόλουθα: (1) Οι αποφάσεις της Επιτροπής 2005/734/ΕΚ (5), 2006/415/ΕΚ (6) και 2007/25/ΕΚ (7) θεσπίστηκαν λόγω της εμφάνισης κρουσμάτων υψηλής παθογονικότητας γρίπης των πτηνών του υποτύπου H5N1, με σκοπό την προστασία της υγείας των ζώων και των ανθρώπων στην Ένωση. (2) Η απόφαση 2005/734/ΕΚ θεσπίζει μέτρα βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών του υποτύπου H5N1 από τα άγρια πτηνά στα πουλερικά και σε άλλα πτηνά σε αιχμαλωσία, και προβλέπει ένα σύστημα έγκαιρης ανίχνευσης στις ιδιαίτερα ευπρόσβλητες περιοχές. Η απόφαση 2006/415/ΕΚ καθορίζει ορισμένα μέτρα προστασίας που πρέπει να εφαρμόζονται σε περίπτωση κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά που βρίσκονται σε ένα κράτος μέλος, τα οποία μέτρα περιλαμβάνουν τον καθορισμό περιοχών Α και Β έπειτα από εκδήλωση κρούσματος ή υποψίας κρούσματος της εν λόγω νόσου. Επιπλέον, η απόφαση 2007/25/ΕΚ αφορά ορισμένα μέτρα προστασίας τα οποία λαμβάνονται λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Ένωση. (3) Τα μέτρα που καθορίζονται στις εν λόγω αποφάσεις ισχύουν έως τις 31 Δεκεμβρίου 2013. Ωστόσο, σε άγρια πτηνά και πουλερικά που βρίσκονται σε τρίτες χώρες εξακολουθούν να εκδηλώνονται κρούσματα υψηλής παθογονικότητας γρίπης των πτηνών του υποτύπου H5N1, τα οποία, ως εκ τούτου, συνιστούν επίσης κίνδυνο για την υγεία των ζώων και των ανθρώπων στην Ένωση. (4) Δεδομένης της επιδημιολογικής κατάστασης όσον αφορά την υψηλής παθογονικότητας γρίπη των πτηνών του υποτύπου H5N1, κρίνεται σκόπιμο να συνεχιστεί ο περιορισμός των κινδύνων που δημιουργούνται από αυτή τη λοίμωξη μέσω της διατήρησης των μέτρων βιοασφάλειας, των συστημάτων έγκαιρης ανίχνευσης και συγκεκριμένων μέτρων προστασίας που λαμβάνονται λόγω της εμφάνισης κρουσμάτων σε πουλερικά και της μετακίνησης πτηνών συντροφιάς από τρίτες χώρες στην Ένωση. (5) Επιπλέον, η εξωτερική αξιολόγηση (8) του δικτύου αντιμετώπισης έκτακτων περιστατικών της Ένωσης που πραγματοποιήθηκε κατά τη διάρκεια του 2012 έδειξε ότι τα μέτρα προστασίας που λαμβάνονται λόγω της εμφάνισης κρουσμάτων γρίπης των πτηνών, συμπεριλαμβανομένων των μέτρων που καθορίζονται στην απόφαση 2006/415/ΕΚ, όπως έχουν προσαρμοστεί στο επίπεδο της Ένωσης, θεωρούνται κατάλληλα και αποτελεσματικά από τα κράτη μέλη. (6) Η περίοδος εφαρμογής των αποφάσεων 2005/734/ΕΚ, 2006/415/ΕΚ και 2007/25/ΕΚ θα πρέπει, συνεπώς, να παραταθεί έως τις 31 Δεκεμβρίου 2015. (7) Οι αποφάσεις 2005/734/ΕΚ, 2006/415/ΕΚ και 2007/25/ΕΚ θα πρέπει, ως εκ τούτου, να τροποποιηθούν αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 4 της απόφασης 2005/734/ΕΚ, η ημερομηνία «31 Δεκεμβρίου 2013» αντικαθίσταται από την ημερομηνία «31 Δεκεμβρίου 2015». Άρθρο 2 Στο άρθρο 12 της απόφασης 2006/415/ΕΚ, η ημερομηνία «31 Δεκεμβρίου 2013» αντικαθίσταται από την ημερομηνία «31 Δεκεμβρίου 2015». Άρθρο 3 Στο άρθρο 6 της απόφασης 2007/25/ΕΚ, η ημερομηνία «31 Δεκεμβρίου 2013» αντικαθίσταται από την ημερομηνία «31 Δεκεμβρίου 2015». Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 31 Οκτωβρίου 2013.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2442
2479
2711
3150
5877

EuroVoc IDs (Expanded): 2442
2479
2711
3150
5877

Dataset Source: meu

Split: test